Rapid e vicecampioană pentru al doilea an la rând! Giuleștencele speră să primească wildcard pentru Liga Campionilor
Echipa feminină de handbal Rapid a devenit pentru al doilea sezon la rând vicecampioana României, după ce a câştigat la Zalău.
Rapid termină pe locul 2, după eșecul Gloriei Bistrița
Performanța a fost realizată și ca urmare a faptului că Gloria Bistriţa-Năsăud a pierdut, surprinzător, la Râmnicu Vâlcea, în etapa a 25-a, penultima a Ligii Naţionale.
Rapid a dispus de HC Zalău cu scorul de 26-18, condusă de Andjela Janjusevic, autoare a 7 goluri. SCM Râmnicu Vâlcea a învins Gloria Bistriţa-Năsăud cu 41-37, în derby-ul etapei.
Natasa Ljepoja a înscris 7 goluri pentru gazde, iar Nathalie Hagman, Anniken Wolik, Julia Maidhof şi Alicia Gogîrlă, câte 6. Sonia Seraficeanu a marcat 11 goluri pentru Gloria, finalista EHF European League, iar Cristina Laslo şi Gnonsiane Niombla au reuşit câte 6 goluri.
În alte meciuri s-au consemnat rezultatele: Măgura Cisnădie – Corona Braşov 32-27, Univ. Craiova – Minaur Baia Mare 24-24, CSM Târgu Jiu – Dacia Mioveni 30-28 și Ştiinţa Bucureşti – Dunărea Brăila 20-34.